กรณีศึกษา อินโดนีเซียจะย้ายเมืองหลวง
“เมื่อเราตัดสินใจที่จะเป็นประเทศพัฒนาแล้ว คำถามแรกที่เราต้องตอบก็คือ จาการ์ตามีความพร้อมแค่ไหนที่จะเป็นศูนย์กลางทางเศรษฐกิจ และศูนย์กลางของประเทศ”  โจโก วีโดโด ประธานาธิบดีอินโดนีเซียกล่าวเอาไว้ ก่อนที่ต่อมาเขาตัดสินใจที่จะย้ายเมืองหลวงของอินโดนีเซียไปยังเมืองอื่น เรื่องนี้น่าสนใจอย่างไร ลงทุนแมนจะเล่าให้ฟัง
31 พ.ค. 2562

กรณีศึกษา อินโดนีเซียจะย้ายเมืองหลวง / โดย ลงทุนแมน
“เมื่อเราตัดสินใจที่จะเป็นประเทศพัฒนาแล้ว
คำถามแรกที่เราต้องตอบก็คือ
จาการ์ตามีความพร้อมแค่ไหนที่จะเป็นศูนย์กลางทางเศรษฐกิจ และศูนย์กลางของประเทศ”
โจโก วีโดโด ประธานาธิบดีอินโดนีเซียกล่าวเอาไว้
ก่อนที่ต่อมาเขาตัดสินใจที่จะย้ายเมืองหลวงของอินโดนีเซียไปยังเมืองอื่น
เรื่องนี้น่าสนใจอย่างไร ลงทุนแมนจะเล่าให้ฟัง
จาการ์ตา เมืองหลวงของอินโดนีเซีย ถูกสร้างขึ้นมาตั้งแต่ปี 1619 หรือไม่ต่ำกว่า 400 ปีที่แล้ว ซึ่งช่วงนั้นพื้นที่แห่งนี้ยังอยู่ภายใต้อาณานิคมฮอลันดา หรือประเทศเนเธอร์แลนด์ในปัจจุบัน
ปัจจุบัน มูลค่าทางเศรษฐกิจของจาการ์ตานั้นมีสัดส่วนกว่า 17% ของ GDP ของอินโดนีเซีย และนับเป็นเมืองศูนย์กลางทางเศรษฐกิจ ธุรกิจ และการเมือง
และด้วยความที่เป็นเมืองหลวง และเป็นศูนย์กลางแห่งความเจริญ จำนวนประชากรที่จาการ์ตาจึงเพิ่มขึ้นอย่างต่อเนื่อง
ถ้ารวมในเขตพื้นที่ที่อยู่บริเวณรอบเมืองจาการ์ตา หรือปริมณฑลนั้น
จาการ์ตาจะมีประชากรมากถึง 30 ล้านคนเลยทีเดียว
ขณะที่ภายในปี 2030 มีการคาดการณ์กันว่า
จำนวนประชากรที่จาการ์ตาจะเพิ่มถึง 35.6 ล้านคน
และจะทำให้จาการ์ตากลายมาเป็นมหานคร (Megacity) ที่มีขนาดใหญ่ที่สุดในโลก แซงหน้าโตเกียว และเซี่ยงไฮ้ในปัจจุบัน
ในเมืองจาการ์ตานั้น มีจำนวนรถยนต์กว่า 4.4 ล้านคัน มอเตอร์ไซค์กว่า 13 ล้านคัน ทำให้ปัญหาการจราจรนับเป็นหนึ่งในปัญหาที่เกิดขึ้นที่นี่
มีการประเมินว่า ถ้านำรถยนต์ทั้งหมดมาเรียงต่อกันจะมีความยาวมากกว่าถนนทั้งหมดในจาการ์ตาถึง 6.5 เท่า
ในปี 2017 จาการ์ตาถูกจัดให้อยู่ลำดับที่ 12 ในฐานะเมืองที่มีรถติดมากที่สุดในโลก ซึ่งปัญหาดังกล่าวก่อให้เกิดความสูญเสียทางเศรษฐกิจไม่ต่ำกว่า 224,000 ล้านบาทต่อปี
อีกหนึ่งเรื่องที่เป็นปัญหาของเมืองนี้คือ แผ่นดินทรุด จนทำให้ที่นี่ได้รับฉายาว่า “เมืองที่ทรุดตัวเร็วที่สุดในโลก”
หนึ่งในเหตุผลสำคัญคือ การสูบน้ำบาดาลขึ้นมาใช้ ทั้งนี้เพราะหน่วยงานรัฐบาลของอินโดนีเซียสามารถจัดหาน้ำได้เพียง 40% ของความต้องการใช้น้ำประปาในเมืองนี้
พอสูบน้ำบาดาลขึ้นมาเยอะ พื้นดินของจาการ์ตาก็เลยทรุดเฉลี่ยปีละ 17 เซนติเมตร ขณะที่พื้นที่บางส่วนนั้น แผ่นดินทรุดกว่า 25 เซนติเมตรต่อปี และนำมาซึ่งปัญหาน้ำท่วม จนมีการคาดว่าภายใน 30 ปี เมืองจาการ์ตาทั้งเมืองจะจมน้ำในที่สุด
พอเรื่องเป็นแบบนี้ โจโก วีโดโด จึงตัดสินใจที่จะย้ายเมืองหลวง ซึ่งเรื่องนี้ได้ถูกนำมาศึกษาตั้งแต่สมัยซูการ์โน ยังเป็นประธานาธิบดีอินโดนีเซีย เมื่อประมาณ 50 ปีที่แล้ว
โดยคาดว่าการย้ายเมืองหลวงในครั้งนี้จะใช้เวลาดำเนินการไม่ต่ำกว่า 10 ปี พร้อมงบประมาณกว่า 1.1 ล้านล้านบาท แต่รัฐบาลของอินโดนีเซีย ยังไม่ยอมเปิดเผยชื่อเมืองหลวงแห่งใหม่ เพราะกลัวว่า ถ้าบอกชื่อเมืองไปแล้ว จะมีการซื้อที่ดินเก็งกำไร จนทำให้ราคาที่ดินพุ่งสูงขึ้น
เรื่องนี้ก็ต้องตามดูกันต่อไปว่า เมืองหลวงแห่งใหม่ของอินโดนีเซียจะย้ายไปอยู่ที่ไหน?
และจะช่วยทำให้อินโดนีเซียสามารถก้าวขึ้นมาเป็นประเทศที่พัฒนาแล้วอย่างที่ผู้นำประเทศตั้งใจไว้หรือไม่
กลับมามองที่บ้านเรา
กรุงเทพมหานครก็ไม่ต่างอะไรจาก จาการ์ตา
ทุกๆ เรื่องของประเทศถูกนำมารวมกันไว้ที่เมืองนี้
ทำให้เกิดปัญหา การจราจร ความแออัด สิ่งแวดล้อม
ถ้าในวันหนึ่งประเทศไทยย้ายเมืองหลวง
ก็น่าคิดว่าจะย้ายไปเมืองไหน..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-
-
-
-
-
-
-
-
-
-